**Ghidul solicitantului**

Apelul de finanțare dedicat programului cultural prioritar *Repere în cultură*

Acest ghid cuprinde instrucțiuni de completare a formularului online de solicitare a finanțărilor nerambursabile pentru programul cultural prioritar *Repere în cultură*desfășurat de Centrul de Proiecte al Municipiului Timișoara în 2022.

În **Regulament** și **Anunțul apelului** găsiți informații detaliate despre acest apel: perspectiva strategică, scop, obiective, criterii, caracteristici, priorităţi, buget, eligibilitatea solicitanţilor şi alte informaţii specifice referitoare la finanțarea nerambursabilă a programului cultural prioritar *Repere în cultură*.

Pentru acest apel, un operator cultural poate înscrie mai multe proiecte culturale, cu mențiunea că poate contracta cel mult 1/4 din bugetul disponibil.

În formularul online veți găsi trei secțiuni:

1. **Date despre solicitant**
2. **Cererea de finanțare propriu-zisă**
3. **Documentele ce însoțesc cererea de finanțare**

Înainte de a completa formularul, vă recomandăm să vă organizați fișierele și conținutul cererii de finanțare, astfel încât să le puteți încărca eficient.

Formularul online vă permite salvarea intermediară a conținutului deja completat și continuarea ulterioară a completării. Dacă apăsați pe butonul “Salvează” veți primi prin e-mail un link unic pe care veți putea reveni pentru a continua completarea formularului.

**1. Date despre solicitant**

**Date de identificare**

* Denumire
* CIF
* IBAN
* Adresa legală a organizației
* Adresă de corespondență
* Telefon
* E-mai
* Website
* Social media
* Am mai beneficiat de finanțare nerambursabilă din partea Centrului de Proiecte.

Bifă***Da/Nu***

Dacă alegeți varianta ***Nu***, atașați următoarele:

* Certificatul de înregistrare fiscală de la Agenția Națională de Administrare Fiscală (ANAF)

PDF / max. 5 MB **<upload>**

* Certificatul de înregistrare de la Registrul Comerțului/Judecătorie sau alte documente doveditoare ale dobândirii personalității juridice, din care să rezulte eligibilitatea solicitantului, conform prezentului regulament

PDF / max. 5 MB **<upload>**

* Document din care să rezulte **activarea în domeniul cultural și artistic** - act constitutiv/statut, certificatul constatator de la Registrul Comerțului cu menționarea CAEN-ului principal de activitate în domeniul cultural (în cazul societăților comerciale) etc.

 PDF / max. 5 MB **<upload>**

Dacă alegeți varianta ***Da***, încărcarea fișierelor de mai sus este opțională.

**Date despre reprezentatul legal**

* Prenume
* Nume
* Calitatea (ex.: președinte, director, administrator etc.)
* Telefon
* E-mail

**Date despre responsabilul financiar**

* Prenume
* Nume
* Calitatea (ex.: contabil, trezorier etc.):
* Telefon
* E-mail

**Date despre coordonatorul proiectului**

* Prenume
* Nume
* Telefon
* E-mail

**2. Cerere de finanțare**

* **Titlul proiectului cultural** (max. 50 de caractere)

 *O denumire clară și scurtă.*

* **Prezentarea solicitantului** (max. 500 de cuvinte)

*Descrieți organizația dvs. și misiunea pe care o are aceasta.*

*Experienţă în derularea de proiecte culturale de anvergură. Faceţi o scurtă descriere a contextului cultural în care operați, identificând caracteristicile sectoarelor culturale și creative locale în prezent și felul în care contribuiți la îmbunătățirea acestora.*

* **Ediții anterioare ale proiectului cultural** (max. 1000 de cuvinte)

*Vă rugăm să completaţi cu denumirea proiectului, numărul ediţiei anterioare, anul, bugetul,*

*descrierea succintă a fiecărei ediții și, mai ales, cu ce îmbunătățește ediția de anul acesta întregul proiect. Atașați un fişier relevant la Alte documente pe care solicitantul le consideră relevante pentru proiect.*

* **Perioada de implementare** (max. 100 de cuvinte)

*Menționați intervalul calendaristic estimat pentru implementare, precum și datele estimative pentru evenimentele deschise publicului și locațiile propuse, cu menționarea* *acordurilor de principiu privind utilizarea respectivelor spații,* *în cazul în care nu sunt la sediul solicitantului.*

* **Sumarul proiectului cultural** (max. 500 de cuvinte)

*Descrieți succint structura proiectului cultural propus spre finanţare, respectiv coerenţa activităţilor care alcătuiesc proiectul cultural. Sumarul ofertei culturale va fi comunicat public și va putea fi folosit pentru materialele promoționale realizate.*

* **Justificarea proiectului cultural** (max. 1500 de cuvinte)

*Descrieți contextul în care se va realiza proiectul cultural: oferta culturală existentă în Timișoara; Nevoile sau oportunitătile adresate de proiect, justificarea nevoii/oportunităţii pentru realizarea proiectului; Beneficii pentru participanți și oraș.*

*Menționați și argumentați explicit relevanța proiectului față de scopul și obiectivele programului cultural prioritar stabilite prin Regulament și adecvarea la priorităţile specifice pentru anul în curs ale programului cultural prioritar, conform anunţului de finanţare pentru sesiunea curentă.*

*Priorități specifice:*

*Dezvoltarea de abordări bazate pe interdisciplinaritate, colaborare și/sau coproducție;*

*Dezvoltarea de activități de mediere și/sau educație culturală și interculturală;*

*Dezvoltarea și diversificarea publicului, cu adresare către publicul tânăr).*

* **Conceptul, viziunea artistică și conținutul** (max. 1500 de cuvinte):

*Prezentați succint și concret conceptul, viziunea artistică și conținutul ofertei culturale, evidențiind modul în care acestea se racordează la cele două ancore de politici publice active:* [*Strategia culturală a municipiului Timișoara 2014-2024*](https://timisoara2023.eu/document/view/7/Printed_Cultural_Strategy.pdf) *și* [*Dosarul de candidatură Timișoara Capitală Europeană a Culturii*](https://timisoara2023.eu/document/view/42/Bidbook_RO_Timisoara2021.pdf)*.*

* **Valoare adăugată** (max. 1000 de cuvinte):

*Menţionaţi aspecte care cresc relevanţa proiectului propus: caracterul inovator, relevanţa pentru priorităţi şi politici locale, naţionale, europene, impactul asupra organizaţiei beneficiare a finanţării şi asupra partenerilor din proiect, impactul asupra publicului etc.*

* **Scop și obiective** (max. 1000 de cuvinte):

*Enunțați clar și concis scopul proiectului.*

*Definiți obiectivele generale și specifice ale proiectului, astfel încât acestea să fie SMART: Specifice (să ţintească o arie clară pentru dezvoltare), Măsurabile (cuantificate sau însoţite de un indicator de progres), Accesibile (posibil de atins cu capacitatea și resursele disponibile), Relevante (în raport cu scopul proiectului) și definite Temporal (cu un calendar clar de îndeplinire).*

* **Activitățile proiectului cultural** (max. 2500 de cuvinte)

*Enumerați și descrieţi concis activităţile proiectului identificând: titlul activităţii, perioada/durata de desfăşurare, locul/locurile în care se desfășoară, acţiunile derulate, partenerii implicați și rolurile aferente. Pe lângă activităţile specifice, includeţi activităţile de planificare, monitorizare, evaluare și raportare.*

* **Grup țintă. Beneficiari direcți și indirecți** (max. 1000 de cuvinte)

*Definiți calitativ și cantitativ grupurile țintă (cui i se adresează proiectul), beneficiarii direcți și indirecți (participanți, public, etc.) ai ofertei culturale, furnizând date concrete. Ca referință, pentru o definire corectă, parcurgeți Regulamentul.*

* **Metode de atragere și implicare activă a cetățenilor - public, voluntari, profesioniști** (max. 1000 de cuvinte)

*Sintetizați mecanisme, procese, metode și/sau instrumente privind modul în care veți facilita incluziunea culturală, accesul și participarea la cultură a cetățenilor, veți atrage și/sau dezvolta noi categorii de public și/sau veți integra activități de mediere și/sau educație culturală și interculturală.*

*Posibile acțiuni ar putea include: accesibilizarea conținuturilor artistice și a mediilor de expunere/transmitere, implicarea de mediatori/educatori culturali sau interculturali, alegerea unor cartiere și/sau spații/locații accesibile, oferirea de oportunități de dialog cu artiști/specialiști implicați, formarea publicului, voluntarilor, profesioniștilor din alte sectoare și/sau a operatorilor culturali.*

* **Contribuția la revitalizarea și/sau creșterea calității vieții** (max. 1000 de cuvinte)

*Descrieți succint impactul estimat, ca efecte produse, în cartiere sau zone de intervenție și/sau pentru categorii de public adresate, sub aspecte precum i).incluziunea și coeziunea socială, ii).conștientizarea și responsabilizarea față de patrimoniul material, natural și/sau imaterial, după caz, și/sau iii).susținerea dezvoltării economiei locale - a mărcilor și afacerilor locale din diferite sectoare, precum ICC, manufacturi, turism, ospitalitate, petrecerea timpului liber ș.a. Identificați și cuantificați indicatori de impact din aceste puncte de vedere.*

* **Rezultate și produse** (max. 1000 de cuvinte):

*Sintetizați rezultatele (rezultate imediate anticipate) calitative și cantitative, în corelație cu obiectivele și activitățile propuse. Prezentați în continuare produsele (ex. publicaţii, CD/DVD-uri, website etc.)*

* **Metodologia de implementare** (max. 1500 de cuvinte)

*Descrieți succint procesul, setul de proceduri documentate, lista pașilor care trebuie urmați pentru a implementa proiectul cultural. Prezentați filosofia ofertei culturale, modul în care această filosofie se transpune în organizarea, planificarea și derularea activităților ofertei culturale.*

* **Comunicare, promovare, diseminare** (max. 1500 de cuvinte)

*Descrieți succint metodele și canalele de promovare și vizibilitate ale ofertei culturale (și a finanțatorului), cum veți asigura comunicarea și diseminarea activităților, rezultatelor și produselor proiectului către toate părțile interesate.*

* **Managementul riscului** (max. 1000 de cuvinte)

*Menţionaţi riscurile/dificultăţile care ar putea influenţa negativ derularea proiectului și*

*menţionaţi măsurile de prevenire/diminuare a acestora.*

* **Monitorizare și evaluare** (max. 1000 de cuvinte)

*Descrieți succint și cuantificați indicatorii folosiți pentru urmărirea implementării ofertei culturale, instrumentele de colectare a datelor pentru analiză și modalitățile de acțiune în cazurile în care se constată devieri de la planul inițial sau de la calitatea activităților, rezultatelor, produselor ofertei culturale.*

* **Echipa de implementare** (max. 1000 de cuvinte)

*Prezentați succint experiența proprie – organizațională și/sau a coordonatorului ofertei culturale – în conceperea, implementarea și dezvoltarea de oferte culturale similare. Descrieți succint rolurile din echipa de implementare, cu menționarea competențelor, expertizelor și experiențelor necesare fiecărui rol și includeți scurte prezentări în cazul persoanelor cu roluri asumate, respectiv metode de atragere în cazul rolurilor vacante. Atașați CV-urile asumate ale echipei la Documente ce însoțesc cererea de finanțare.*

* **Parteneri și asociați** (max. 500 de cuvinte)

*Prezentaţi organizaţiile/instituţiile partenere şi contribuţia lor în proiect (min. 3 parteneriate, dintre care min. 2 din plan local și minim 1 din plan național/internațional). Pentru încheierea de parteneriate puteți folosi modelul prezentat în Anexa 1.3 – Declarația de parteneriat. Dacă aveți deja parteneriate semnate după alt model le puteți atașa pe acelea, cu mențiunea ca ele să cuprindă aceleași informații pe care le urmărim prin Anexa 1.3.*

*În accepţiunea Centrului de Proiecte partenerul vine cu o contribuţie în proiect, resurse financiare, umane, logistice, servicii, care nu sunt plătite și nu se pot deconta. Dacă se intenţionează plata serviciilor respective, organizaţiile care le prestează vor deveni furnizori de servicii și vor putea fi plătiţi, dar își pierd calitatea de parteneri.*

*Menţionaţi, dacă este cazul, implicarea altor organizaţii sau instituţii (colaboratori, asociaţi).*

* **Impact și Sustenabilitate** (max. 1000 de cuvinte)

*(efecte scontate pe termen mediu şi lung)*

*Prezentați felul în care impactul specific estimat în relație cu grupurile țintă stabilite produce efecte reale și clar evidențiate, atât prin indicatori calitativi, cât și prin indicatori de rezultat cuantificabili, iar planul de sustenabilitate demonstrează durabilitatea rezultatelor în timp și identifică și potențează mecanisme și procese cu caracter durabil pentru continuitatea și dezvoltarea ofertei culturale.*

* **Valoarea totală a ofertei culturale, în lei**

*Valoarea totală a ofertei culturale este suma valorii finanțării nerambursabile solicitate și a valorii co-finanțării, din surse proprii și/sau atrase. Valoarea totală cuprinde cheltuielile eligibile necesare.*

* **Valoarea finanțării nerambursabile solicitate, în lei**
* **Valoarea co-finanțării din surse proprii și/sau atrase, în lei**
* **Procentul co-finanțării din surse proprii și/sau atrase** (min. 10% din valoarea totală a ofertei culturale)

*Anexați la alte documente relevante oferte de preț ce stau la fundamentarea bugetului, pe lângă Anexa 1.2 - Nota de fundamentare a bugetului*

* **Alte mențiuni relevante** (max. 1000 de cuvinte)

*(Opțional: Enumerați alte informații pe care le considerați relevante pentru proiectul cultural)*

**3.****Documente ce însoțesc cererea de finanțare**

|  |
| --- |
| **Documente obligatorii ce însoțesc cererea de finanțare** |
| * **Anexa 1.1.** – Bugetul de venituri și cheltuieli, completat în lei, **utilizând formularul pus la dispoziție de autoritatea finanțatoare** și urmărind specificațiile menționate în cadrul acestuia, precum și în cadrul prezentului regulament; **semnat și datat**;
 |
| * **Anexa 1.2.** – Nota de fundamentare a bugetului, **utilizând formularul pus la dispoziție de autoritatea finanțatoare**, cu detalii și explicații privind *costurile / tarifele unitare medii bugetate, valorile cantitative aferente estimate și valorile totale rezultate pentru fiecare linie bugetară*, **semnată și datată. Atenție! Nu se acceptă sume globale bugetate**.
 |
| * **Anexa 1.3**. – Declarații de parteneriat, completate cu datele relevante și **semnate de către parteneri**, urmărind structura informațiilor pusă la dispoziție de autoritatea finanțatoare;
 |
| * **Anexa 1.4.** – Declarația pe propria răspundere privind eligibilitatea solicitantului, **utilizând formularul pus la dispoziție de autoritatea finanțatoare**, **semnată și datată**;
 |
| * **Raportul de activitate** al solicitantului pe ultimul an; se prezintă *strict* ***informații relevante*** pentru solicitarea finanțării nerambursabile (descriere succintă activități și proiecte derulate, cu mențiuni privind **denumirea finanțatorului, denumirea programului de finanțare, perioada de derulare, grupul țintă, bugetul, experți, parteneri, link-uri ș.a.**); **cei care au derulat activități pe o perioadă mai scurtă de un an**, vor depune raport de activitate pentru perioada respectivă; **în situații excepționale**, cum ar fi cazuri de forță majoră sau evenimente neprevăzute independente de solicitant, în care raportul de activitate al ultimului an nu este relevant, se poate depune și raportul de activitate aferent anului anterior situației excepționale invocate;
 |
| * **CV-urile echipei de proiect**: manager, coordonator, responsabil financiar, specialist PR, designer, operator foto-video sau alți specialiști implicați în derularea proiectului ca parte din echipă **semnate și datate de către persoanele în cauză** sau însoțite de acordul scris al acestora privind participarea în cadrul proiectului cultural;
 |
| * **Certificatul de înregistrare** de la Registrul Comerțului/Judecătorie sau alte documente doveditoare ale dobândirii personalității juridice, din care să rezulte eligibilitatea solicitantului, conform prezentului regulament - dacă solicitantul nu a mai beneficiat de finanțare de la Centrul de Proiecte în trecut;
 |
| * Document din care să rezulte **activarea în domeniul cultural și artistic** - act constitutiv/statut, certificatul constatator de la Registrul Comerțului cu menționarea CAEN-ului principal de activitate în domeniul cultural (în cazul societăților comerciale) etc - dacă solicitantul nu a mai beneficiat de finanțare de la Centrul de Proiecte în trecut;
 |
| * Certificatului de înregistrare fiscală de la Agenția Națională de Administrare Fiscală (ANAF) - dacă solicitantul nu a mai beneficiat de finanțare de la Centrul de Proiecte în trecut;
 |
| * Alte documente pe care solicitantul le consideră relevante pentru activitatea sa (CV-uri și portofolii invitați asumate de către aceștia, portofoliu de activitate, dosar de presă, prezentări spații, parteneri, ediții anterioare etc.)
 |

**Bifă GDPR** / Sunt de acord ca datele cu caracter personal completate în acest formular să fie folosite și prelucrate de către Centrul de Proiecte al Municipiului Timișoara în scopul înscrierii proiectului, conform normelor de protecție a datelor cu caracter personal în vigoare.

Succes!

Echipa Centrului de Proiecte TImișoara